El sector Sanxo Llop de Gandia tindrà un hotel Holiday Inn Express gestionat per Senator amb una inversió de 8 milions d?euros
10 juny 2025

## El sector Sanxo Llop de Gandia tindrà un hotel Holiday Inn Express gestionat per Senator amb una inversió de 8 milions d?euros10 juny 2025Última actualització: 10 juny 2025

![](../gestion/img/666caee4049bcbff53bc04eb0fad9e221a08a43934caeb35785d3627a2c7f5c3.jpg)  
  

L’alcalde de Gandia, **José Manuel Prieto**, ha anunciat este matí la construcció del nou hotel **Holiday Inn Express Gandia**, un projecte que suposa un pas decisiu en la transformació urbana i econòmica de la ciutat.

El nou hotel, que s’ubicarà al polígon Sanxo Llop, serà el primer establiment hoteler d’esta zona d’expansió i comptarà amb 105 habitacions distribuïdes en tres plantes, zones enjardinades, piscina, solàrium i aparcament. Està dissenyat principalment per a viatgers de negocis o executius, encara que estarà obert a tot tipus de clients.

L’anunci s’ha fet en una roda de premsa a l’Urbalab, juntament amb **Diego Álvarez**, representant de IHG Hotels & Resorts; **Marta Galdo**, de Senator Hotels & Resorts; l’arquitecte del projecte, **Adrián Ferrer**; el propietari de l’edifici, **Fernando Guillem**; la coordinadora general d’Urbanisme, **Maite Alonso** i l’edil de Turisme, **Balbina Sendra**.

Segons els promotors, la construcció del nou edifici suposarà una inversió d’aproximadament 8 milions d’euros. Es preveu que les obres s’inicien al gener de 2026 i que l’hotel estiga operatiu al juny de 2027.

Durant la seua intervenció, l’alcalde ha destacat el valor de la col·laboració públic-privada com a clau per a posicionar Gandia com una ciutat atractiva per a la inversió. D’una banda, l’Ajuntament actua com a facilitador d’inversions que generen riquesa i ocupació; d’una altra, la inversió privada reconeix els entorns favorables que permeten obtindre els millors resultats.  
“E_stem situant Gandia al capdavant de les ciutats més dinàmiques gràcies a més inversions, més ocupació i més generació de riquesa_”, ha afirmat Prieto, qui també ha anunciat que el nou hotel generarà 45 llocs de treball directes.

Prieto ha informat que l’Ajuntament ja ha preparat tots els tràmits necessaris per a atorgar la llicència d’obres tan prompte com es presente la sol·licitud, i que coordinarà l’avanç de les obres d’urbanització de Sanxo Llop amb la construcció de l’hotel. D’esta manera, este nou equipament se suma a altres projectes en marxa en la zona, com el Centre de Dia per a persones amb discapacitat intel·lectual i el complex sanitari Novaedat, reforçant el paper de Sanxo Llop com a pol d’atracció empresarial i de serveis.

A més, l’alcalde ha subratllat que este projecte arriba en un moment de fort impuls del sector turístic a Gandia, que viu una etapa d’expansió amb més de 40 milions d’euros en inversions privades destinades a nous allotjaments i reformes.  
“E_ste hotel reforça la qualitat turística de la nostra ciutat i respon a la creixent demanda dels nostres visitants_”, ha afegit.

  

**Planta hotelera en creiximent**

En la seua intervenció, Prieto ha recordat que Gandia compta actualment amb la quarta major planta hotelera de la Comunitat Valenciana, amb 6.700 places hoteleres i 1.710 en càmpings, xifres que continuaran creixent amb este nou allotjament.  
“_La competitivitat del destí ve donada per un creixement decidit, fruit d’una aposta política i de ciutat, a la qual se sumen els incentius urbanístics posats en marxa. Tot això està provocant que cada vegada hi haja més places hoteleres_”.

Prieto ha conclòs reafirmant el compromís del govern municipal amb un model de ciutat que aposta per la inversió, la diversificació econòmica i la millora de la qualitat de vida de la ciutadania, des de l’estabilitat i el treball diari.  
“_Continuarem facilitant inversions, apostant per la creació d’ocupació i construint una ciutat més competitiva, estable i sense crispació_”, ha conclòs.

**Aposta d’IHG Hotels & Resorts per Gandia**  
Per la seua part, Diego Álvarez ha recordat que fa sis mesos es va presentar l’hotel Indigo Gandía Beach i que ara es presenta un segon projecte, la qual cosa reafirma l’aposta d’IHG Hotels & Resorts per la ciutat. El director d’expansió de la cadena ha assenyalat que IHG és una companyia amb prop de 6.600 hotels, dels quals el 40 % són Holiday Inn Express.

Sobre les característiques del nou hotel, ha destacat que es tracta d’un establiment “Generació 5”, amb un disseny renovat, zones comunes més flexibles i espaioses, colors distintius i habitacions adaptades als clients més exigents.

  

**Característiques del nou hotel**  
Adrián Ferrer ha destacat que la ubicació del nou establiment li permet atendre diferents públics:  
“L_a proximitat a la zona comercial de La Vital, a l’hospital comarcal i a centres logístics de nombroses empreses atorga a l’hotel un caràcter urbà sòlid, més enllà del típic hotel vacacional. Per això s’ha dissenyat seguint els paràmetres del Holiday Inn, que és l’hotel urbà per excel·lència”_.

L’arquitecte ha informat que l’edifici comptarà amb planta baixa i dos plantes superiors amb habitacions. En total, s’oferiran 105 habitacions de diferents mides —individuals, dobles i familiars— per a donar cobertura a diversos perfils de clients: des de famílies que visiten pacients a l’hospital fins a turistes que acudeixen a la ciutat i a la platja.

L’hotel complirà amb la normativa vigent i seguirà criteris ESG (ambientals, socials i de governança), promovent la sostenibilitat. Comptarà amb una coberta verda i disseny passiu per a reduir el consum energètic i les emissions de CO₂.  
A més, serà de baixa intensitat visual i acústica, respectant l’entorn i oferint un ambient tranquil per als clients. Comptarà amb piscina, aportant un toc urbà al costat del mar.

  

**Compromís local**La representant de Senator Hotels & Resorts, **Marta Galdo**, ha destacat que, més enllà dels aspectes tècnics, de disseny arquitectònic o eficiència energètica, l’empresa busca implicar-se en el territori seleccionant proveïdors locals i creant nous equips basats en el “talent de les persones de Gandia”, la qual cosa permet una millor connexió amb l’entorn social i econòmic.  
A mode de conclusió, Galdo ha afirmat:  
“_Gràcies de tot cor per acompanyar-nos hui i per creure, com nosaltres, en una Gandia que continua creixent amb pas ferm, mirada internacional i ànima local_”.

  

**Valoració del promotor**  
**Fernando Guillem** ha posat en valor la importància estratègica del sector de Sanxo Llop per a Gandia:  
“_Ha sigut un camí llarg, però gràcies a l’esforç conjunt i, en especial, al treball de l’Ajuntament, per fi este projecte comença a prendre forma. Este desenvolupament és de vital importància per a la ciutat, ja que la instal·lació de noves empreses suposarà un motor fonamental tant a nivell econòmic com social, generant nombrosos llocs de treball estables_”.

Finalment, ha agraït al consistori, a l’equip tècnic que ha desenvolupat l’hotel, a IHG i a Senator Hotels & Resorts la seua implicació perquè una inversió multimilionària “_puga concretar-se i executar-se en els terminis previstos, i que el projecte veja la llum molt prompte_”.